คาดทองปีนี้จบ1,720ดอลล์
ผู้ค้าทองคำลดเป้าหมายราคาทองคำจาก 1,850-1,920 เหรียญสหรัฐต่อออนซ์ เหลือ 1,720 เหรียญสหรัฐ กรณีไม่มีคิวอี3
12 มิ.ย. 2555

ผู้ค้าทองคำลดเป้าหมายราคาทองคำจาก 1,850-1,920 เหรียญสหรัฐต่อออนซ์ เหลือ 1,720 เหรียญสหรัฐ กรณีไม่มีคิวอี3 
นพ.กฤชรัตน์ หิรัณยศิริ ประธานกรรมการบริษัท เอ็มทีเอสโกลด์ แม่ทองสุก ประมาณการราคาทองคำสิ้นปีนี้ว่า หากไม่มีมาตรการผ่อนคลายเชิงปริมาณรอบที่สาม (คิวอี3) ราคาทองคำจะปรับตัวไปที่ 1,720 เหรียญสหรัฐต่อออนซ์ ลดลงจากเดิมที่ 1,850-1,920 เหรียญสหรัฐต่อออนซ์ และหากมีคิวอี 3 ราคาทองคำจะกลับไปสู่จุดสูงสุดเดิมปีก่อนที่ 1,920 เหรียญสหรัฐต่อออนซ์ เนื่องจากประมาณการว่าสถานการณ์เศรษฐกิจในสหภาพยุโรป (อียู) จะออกมาแย่ 
เนื่องมาจากปัญหามีความซับซ้อน ไม่ใช่ประเทศเดียวจะลุกลามไปทั่วอียู ทำให้แก้ปัญหาได้ยากที่จะส่งผลให้เงินยูโรอ่อนค่า ตรงกันข้ามกลับทำให้ค่าเงินเหรียญสหรัฐแข็งค่าขึ้นและส่งผลเสียต่อราคาทอง
อย่างไรก็ตาม ราคาทองคำในตลาดโลกล่าสุดประมาณ 1,589 เหรียญสหรัฐต่อออนซ์ ยังคงไม่ใช่ขาขึ้นจนกว่าจะผ่านแนวต้านที่สำคัญที่ 1,650 เหรียญสหรัฐต่อออนซ์
สำหรับแนวโน้มราคาทองคำในไตรมาส 3 คาดว่าจะลดลงก่อน จนกว่าปัญหายุโรปจะคลี่คลาย ขึ้นอยู่กับว่าปัญหาอียูแก้ได้หรือไม่
นพ.กฤชรัตน์ กล่าวว่า ไตรมาส 4 คาดว่านักลงทุนจะมองทองคำเป็นสินทรัพย์ที่ปลอดภัย จากทั้งเหรียญสหรัฐและยูโรอีกครั้งหนึ่งที่จะทำให้ราคาดีดกลับ
น.ส.ฐิภา นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน แอนด์ ฟิวเจอร์ส กล่าวว่า แนวโน้มราคาทองคำตอนนี้ยังไม่เป็นขาขึ้น โดยต้องดูแนวรับที่ 1,480 เหรียญสหรัฐต่อออนซ์ และแนวต้าน 1,640 เหรียญสหรัฐต่อออนซ์ หากทะลุแนวต้านจึงจะสามารถซื้อได้ เพราะประเมินว่าราคาฟื้นแล้ว แต่หากต่ำกว่า 1,565 เหรียญสหรัฐต่อออนซ์ ให้ตัดขาดทุน
น.ส.ฐิภา ยังเชื่อว่าจะมีการออกคิวอี3 เพื่อกระตุ้นเศรษฐกิจและยังมีมุมมองเดิมว่า ราคาทองคำยังมีโอกาสไปถึง 1,900-2,000 เหรียญสหรัฐต่อออนซ์ หรือ 2.73 หมื่นบาทต่อบาททองคำ
“ระยะสั้นราคาทองคำยังมีโอกาสย่อตัวลง โดยขณะนี้ราคาลดลงมานานถึง 3 เดือนแล้ว แต่นักลงทุนระยะกลางและระยะยาวสามารถซื้อได้ 20% ของพอร์ต”